“อนุพงษ์” ไฟเขียว “ผู้ว่าฯ” ใช้อำนาจภายใต้พ.ร.บ.โรคติดต่อ ปิดเมือง สกัด “โควิด-19” ระบาด!
“อนุพงษ์” ไฟเขียว “ผู้ว่าราชการจังหวัด” ใช้อำนาจภายใต้ พ.ร.บ.โรคติดต่อ สั่งปิดเมือง สกัด “โควิด-19” ระบาด!
“อนุพงษ์” ไฟเขียว “ผู้ว่าราชการจังหวัด” ใช้อำนาจภายใต้ พ.ร.บ.โรคติดต่อ สั่งปิดเมือง สกัด “โควิด-19” ระบาด!
17 มี.ค. 2563

พล.อ.อนุพงษ์ เผ่าจินดา รัฐมนตรีว่าการกระทรวงมหาดไทย กล่าวถึงกรณีที่บางจังหวัดเริ่มดำเนินมาตรการปิดเมืองว่า เป็นเรื่องที่ดีในการปฏิบัติตามหลัก social distancing และเป็นไปตามอำนาจที่ได้รับมอบหมาย แต่ต้องผ่านการพิจารณาของคณะกรรมการควบคุมโรคจังหวัด เพราะทุกคนในจังหวัดต้องยอมรับและพร้อมปฏิบัติ แต่ไม่ใช่ปิดเมืองแค่คัดกรองผู้ป่วย
“ผู้ว่าฯแต่ละจังหวัดได้รับมอบอำนาจไปแล้วสามารถดำเนินการได้ตามความเหมาะสม ไม่ขัดกับนโยบายรัฐบาล ถ้าทำได้ 14 วันก็เป็นสิ่งที่ดี” พล.อ.อนุพงษ์ กล่าว
ด้านนายอนุทิน ชาญวีรกูล รองนายกรัฐมนตรีและรมว.สาธารณสุข กล่าวว่า มาตรการปิดเมืองอย่างกรณีของจังหวัดบุรีรัมย์และอุทัยธานีเป็นการใช้อำนาจภายใต้ พ.ร.บ.โรคติดต่อ หลังจากประกาศให้โรคไวรัสโควิด-19 เป็นโรคติดต่อร้ายแรง เนื่องจากได้มีการแต่งตั้งเจ้าพนักงานให้มีอำนาจตามกฎหมาย ไม่ว่าจะเป็น ผู้ว่าราชการจังหวัด หัวหน้าส่วนราชการ นายแพทย์สาธารณสุขจังหวัด ซึ่งมาตรการที่ออกมาเป็นมาตรการเสริมขึ้นมาจากส่วนกลาง
“มาตรการปิดเมือง การไม่ให้เปิดตลาด ยกเลิกตลาดนัด ยกเลิกแข่งขันกีฬา ทำมาได้เดือนหนึ่งแล้ว เพียงแต่ท่านไหนจะเข้มข้น ท่านไหนจะปล่อยหน่อย เป็นอำนาจของผู้ว่าฯ หัวหน้าส่วนราชการตัดสินใจใช้มาตรการต่างๆ ของเขาได้ อย่างบุรีรัมย์ มีสนามบอล สนามแข่งรถ โรงหนัง มีสถานที่ท่องเที่ยว นักท่องเที่ยวเยอ มีสนามบิน เขาก็ใช้มาตรการเข้มข้นเพื่อป้องกันการแพร่เชื้อ ซึ่งอยู่ภายใต้พ.ร.บ…เป็นตัวอย่างที่ดี ผู้ว่าฯทั่วประเทศยังไม่เคยประสบโรคระบาดขนาดนี้ ถ้าเวิร์คก็ขยายออกไป” นายอนุทิน กล่าว
ทั้งนี้ ขึ้นอยู่กับปัจจัยของแต่ละจังหวัด หากมีผู้ที่เดินทางเข้า-ออกมาก จังหวัดต้องใช้มาตรการเข้มข้น ซึ่งความเข้มข้นก็ขึ้นกับปัจจัยแต่ละจังหวัด
สำหรับมาตรการกลางของรัฐบาลเพื่อป้องกันการแพร่ระบาดของไวรัสโควิด-19 พยายามใช้มาตรการตามพ.ร.บ.โรคติดต่อ ที่มีอยู่เช่นกัน ซึ่งส่วนใหญ่เป็นมาตรการลดความแออัดผู้คน เพื่อหยุดยั้งการแพร่ระบาดให้มากที่สุด เช่น การประกาศวันสงกรานต์เป็นวันทำงานปกติเพื่อลดการเดินทาง เพราะไวรัสไม่ได้เดินทางเองแต่ไปกับคน หากคนไปมากไวรัสก็เดินทางมากไปด้วย การติดเชื้อของไวรัสเป็นการสัมผัสละอองฝอย หากอยู่ห่างไม่เกิน 1 เมตรก็มีโอกาสติดเพิ่ม
ในส่วนสนามมวย เนื่องจากมีการติดเชื้อเป็นจำนวนมาก เพราะจากเกิดขึ้นกับคนเดียวแล้วติดเชื้อกันไปกว่า 300 คน คนสัมผัสอีกไม่รู้กี่คน จึงต้องดำเนินมาตรการรุนแรงเพิ่มขึ้น โดยจะดำเนินการปิดสนามมวยจนกว่าจะมีคำสั่งเปลี่ยนแปลง เพราะเป็นแหล่งที่มีสารคัดหลั่งเยอะมาก รวมไปถึงสนามม้า สนามฟุตบอล สนามกีฬาอื่นๆ เพื่อป้องกันไม่ให้มีการแพร่เชื้อในคนหมู่มาก
สำหรับสถานบันเทิงที่เสนอไป เริ่มใช้มาตรการเข้มงวดจาก 14 วันก่อนเพื่อให้มีการทำความสะอาดครั้งใหญ่ (Big Cleaning) และมีมาตรการควบคุมหลายอย่าง ซึ่งคาดว่าเมื่อผ่านระยะ 14 วันและหากเข้าที่เข้าทางแล้วคงสามารถผ่อนคลายมาตรการบางอย่างได้ อย่างไรก็ตาม ประชาชนต้องให้ความร่วมมือด้วย
“เราไม่อยากไปถึงสุดๆ เพราะสถานการณ์ในประเทศไทยต่างกันเมื่อเทียบกับประเทศอื่น มูลเหตุต่างๆ สถานการณ์ต่างๆ พยายามทำให้เกิดความเดือดร้อนกับประชาชนให้น้อยที่สุด” นายอนุทิน ระบุ
นายอนุทิน ยังกล่าวถึงในส่วนของร้านอาหารว่ายังไม่มีมาตรการสั่งปิด เพราะวิถีชีวิตคนไทยยังต้องอาศัยร้านอาหาร แต่แนะนำว่าให้สั่งมาทานที่บ้านหรือทำอาหารทานที่บ้านจะดีที่สุด ซึ่งทุกมาตรการรอเสนอที่ประชุมคณะรัฐมนตรี (ครม.) เพื่อทราบ เพราะอำนาจทั้งหมดอยู่ที่ พ.ร.บ.โรคติดต่อ และขอความร่วมมือจากทุกๆฝ่ายในการดำเนินมาตรการ
 